Doendinge in die streek | News24
Doendinge in die streek
Hierdie streek is 'n puik bestemming vir die gesin. Daar is baie te doen vir almal (en jy hoef nie superfiks te wees nie). Hier is my topvyf-doendinge.
1. Draf en trap - Jbay Bike Park: Vier roetes begin reg by die Zebra Lodge en is veilig (en rybaar) genoeg vir kinders om op eie stoom saam te ry. Daar is ook 'n trampolien, 'n jacuzzi en 'n swembad, so-wel as 'n BMX- en 'n bergfietsspringbaan.
Meer inligting: www.jbaybikepark.com
2. Besoek Gamtoosriviermond: Hierdie private natuurreservaat is net die plek vir 'n laatmiddagstappie op die strand om die sonsondergang te geniet. 'n Koue drankie of twee en verkykers vir die voëlkykers is 'n moet.
Meer inligting: www.­kougatourism.­com
3. Crossways Village: Dis hier waar talle bergfietsroetes teen die Elandsberge kronkel. Die Yellow Monkey-roete woerts-warts laer af teen die hange, en jy ry oor die ou Van Stadens-treinbrug, wat meer as 70 m hoog is. Die Pers Holstein is my gunsteling-enkelspoorroete. Ná 'n stewige klim tot bo-op die berg met die Swartroete langs wag sowat 6 km se super-tjoep-enkelspoor tot onder in die vallei.
Meer inligting: www.crosswaysfarmvillage.co.za
4. Addo se grootpote: Die nuwe Colchester-ingang na die Addo Olifant Nasionale Park is slegs 'n uur van die Zebra Lodge. Ons was al voor sonop by die hek. Jou kanse om olifante te sien is uitstekend. Deesdae is ook leeus, renosters en buffels volop. Ons het 'n uur lank by die Lismoredam gekyk hoe 'n iesegrimmige buffelbul die olifante by die watergat verjaag. Later het ons 'n rooikat reg teen die pad gesien.
Meer inligting: www.sanparks.org
5. Vang 'n J'baai-brander: Wees dapper en gaan maak jou branderplank nat in een van die wêreld se beroemdste branders. Jip, ek weet super tubes is genoeg om enige beginner nagmerries te gee, maar daar is altyd Kitchen Windows of Phantoms waar jy gou jou balans kan gaan tjoen, my bru.